#GandiaCiutatDePau
19 desembre 2017

## #GandiaCiutatDePau19 desembre 2017Última actualització: 14 juliol 2025

![](../gestion/img/_AO_6960-copia.jpg)  
  

Continuem pintant Gandia d'Art Urbà amb el projecte Serpis Urban Art Project. En aquest cas al Raval i amb motiu del Dia Mundial de les persones Migrades. L’autor és Ángel Xolaka i té com a títol: #GandiaCiutatDePau. El mural reivindica la figura de les persones migrades per les guerres, misèria econòmica o altres qüestions. S’emmarca en la setmana de les persones migrades. _“Vol homenatjar a les persones refugiades que han vingut a Gandia gràcies al projecte de col·laboració amb Creu Roja. També al moviment Refugiats Benvinguts Gandia que va unir a milers de persones de tot tipus per ajudar a que aquestes persones que vingueren tingueren recursos”_, ha assegurat el **regidor de Responsabilitat Social, Nahuel González**. En aquest cas, el mural s’hi pot contemplar a una apertura històrica entre el carrer de Baix i la Plaça Tirant i està organitzat per la Regidoria de Responsabilitat Social i WallArttitude, amb el suport de la Junta de Districte del Raval, Pinturas Mondúver i Gruas Ferra.

“Serpis Urban Art Project” és una iniciativa pionera a Gandia, però que a València, Barcelona i altres ciutats del món ha tingut molt d’èxit, com és recuperar zones degradades mitjançant l’art urbà i amb temàtiques inclusives que tenen a veure amb reivindicacions socials, mediambientals, solidàries, de comerç just, etc... La idea és que el projecte tinga permanència en el temps, més enllà de les legislatures. S’hi intervé cada trimestre, depenent també de les efemèrides commemoratives, a espais públics, però també privats mitjançant un acord de col·laboració amb els propietaris. A més, s’involucra el veïnat, el qual participarà en diferents activitats paral·leles que es programaran al voltant de l’actuació.

Els promotors de la iniciativa, l’Associació Cultural Wall Art Tittude, amb molts anys d’experiència en el camp de l’art urbà com a promotors de festivals internacionals a Alcoi, Muro, Castelló... la participació al Festival Pixaví, etc.., han fet una crida als artistes locals per tal que siguen ells els qui proposen i executen les actuacions, d’acord a una temàtica concreta.

El projecte, també té el suport de les regidories de Gestió Responsable del Territori i Comerç.

La primera de les actuacions va tindre lloc el passat octubre, baix de la passarel·la del riu Serpis, amb el títol “Vida”.